Pta-polisielede vas oor huisroofArgieffoto Foto: SAPD, Facebook Vier polisiebeamptes, tussen 31 en 51 jaar oud, is Dinsdagoggend in Sinoville in hegtenis geneem nadat hulle glo ŉ huis in Akasia, Pretoria, beroof het. “Die lede is van verskillende polisiestasies in Pretoria,” het maj. Mack Mngomezulu, woordvoerder van die polisie, in ŉ verklaring gesê. “Hulle is glo na ŉ sekere huis in Akasia en het daarop aangedring om die perseel te deursoek nadat hulle hulself as polisiebeamptes bekend gestel het. Tydens die soektog het hulle nege selfone, drie skootrekenaars en ŉ onbekende bedrag kontant geneem.” Volgens Mngomezulu het die beamptes een van die slagoffers, wat tydens die voorval by haar kêrel op die perseel gekuier het, saam met hulle geneem om na haar huis in Sinoville te gaan. “Een van die verdagtes het die vrou se Mercedes Benz bestuur en dit langs ŉ McDonalds-kitskosrestaurant parkeer. Daarna het hulle die slagoffer met hulle motors na haar huis geneem. Hulle het haar huis ook deursoek, maar kon niks vind nie.” Personeellede van die McDonalds het die Sinoville-polisie in kennis gestel en wag gehou oor die geparkeerde motor. “Toe die verdagtes die vrou teruggebring het na haar motor, het die Sinoville-polisie hulle in hegtenis geneem.” Die polisie van Sinoville het beslag gelê op twee amptelike vuurwapens en die lede se koeëlvastebaadjies. Hulle word by verskillende polisiestasies in Pretoria aangehou. Die ondersoek duur voort. “Die polisie sal alle vrot appels in die polisiediens uitroei,” het hy bygevoeg.